Kwota-fiasko: Netbal SA in die hof gedaag oor afrigterTheresa Rossouw (Foto: Solidariteit/Twitter) Solidariteit het vandag stukke op Netbal SA beteken om hul dissiplinêre aksie teen ŉ afrigter op hersiening te neem. Dit volg nadat Theresa Rossouw, voormalige afrigter van die Mpumalanga Sunbirds verlede jaar tydens die kwarteindrondte van die Telkom Netballiga in ŉ rasseherrie gedompel is omdat sy na bewering te min wit spelers op ŉ gegewe oomblik op die baan gehad het. “Netbal SA tree deurlopend fundamenteel onregmatig, onbillik en onregverdig op,” sê Hennie Bierman, hoof van die gildes by Solidariteit. “Hul aanvanklike besluit om die Sunbirds te straf weens verregaande rasreëls was belaglik. Dit is jammer dat hulle nou boonop ook ons lid persoonlik wil dissiplineer. Die ergste is egter dat hulle nie eens ŉ billike prosedure deur die loop van die proses gevolg het nie.” Solidariteit eis dat die finale waarskuwing wat deur Netbal SA aan Rossouw uitgereik is, hersien en tersyde gestel moet word. “Ons lid is reeds deur ŉ geweldige vuurdoop weens onregverdige reëls wat die sport waarvoor sy lief is versuur. Die ongelooflike druk wat dit op haar en haar familie geplaas het, is ontsettend skadelik. Ons kan nie toelaat dat dit haar loopbaan ook bedreig nie,” het Bierman gesê. Maroela Media het vroeër berig die Mpumalanga Sunbirds het in Oktober 2020 met die Kingdom Queens in die halfeindstryd van die Telkom-netballiga afgereken, maar het kort daarna gehoor dat hulle nie aan die transformasieregulasies voldoen het nie en van hul punte gestroop word. Die span was hul plek in die finaal kwyt omrede hul te min wit spelers tydens die wedstryd op die baan gehad het. Theresa Rossouw, afrigter van die Mpumalanga Sunbirds, het onsuksesvol teen die bevinding geappelleer. “Die feit dat ek as afrigter – sonder dat ek dit besef het – soveel teleurstelling kon veroorsaak is verskriklik. Ons was op die aanval en ek en my assistent se volle aandag was op die spel gewees; hulle is my spelers en ek kyk nie na kleur nie,” het sy vroeër gesê.